กสิกรเดินหน้าธนาคารมือถือ ดึง3บริษัทใหญ่เริ่มใช้บริการ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — “กสิกรไทย” สบช่องโมบายเพย์เมนต์ ให้บริการจ่ายค่าสินค้าผ่านโทรศัพท์มือถือเอาใจลูกค้าขนาดใหญ่ 
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย เปิดเผยว่า ธนาคารได้เปิดบริการรับชำระเงินผ่านโทรศัพท์มือถือลูกค้าธุรกิจกสิกรไทย (KCorporate Mobile Payment) ซึ่งเป็นบริการรับชำระเงินด้วยการหักบัญชีแบบอัตโนมัติผ่านโทรศัพท์มือถือสำหรับลูกค้ากลุ่มธุรกิจ เพื่อช่วยเพิ่มช่องทางและอำนวยความสะดวกในการทำรายการชำระเงินระหว่างคู่ค้าทางธุรกิจ โดยสามารถทำทางโทรศัพท์มือถือทุกเครือข่ายหลักผ่านระบบจีพีอาร์เอส (GPRS) เอดจ์ (EDGE) หรือ 3G 
ทั้งนี้ ในระยะแรกจะมี 3 กลุ่มธุรกิจรายใหญ่ใช้บริการ ได้แก่ บริษัท โอสถสภา บริษัท การ์เดียนอินดัสทรีส์ คอร์ป และบริษัท ออสสิริส
นายทรงพล กล่าวว่า บริการดังกล่าวจะช่วยให้คู่ค้ามีความคล่องตัวสูง สามารถทำรายการชำระเงินได้ทุกที่ผ่านทางโทรศัพท์มือถือ และสามารถกำหนดให้ทำรายการชำระเงินได้เฉพาะบัญชีของผู้รับและผู้ชำระที่มีการผูกไว้เท่านั้น โดยระบบจะทำการหักเงินจากบัญชีของผู้ชำระและนำฝากเข้ายังบัญชีของผู้รับชำระทันที ด้วยการใช้รหัสในการระบุตัวตนของผู้ใช้เพื่อป้องกันไม่ให้ผู้อื่นนำโทรศัพท์มือถือไปใช้ได้ 
“การออกผลิตภัณฑ์ทางการเงินเพื่อให้สอดรับกับเทคโนโลยีที่เปลี่ยนไป เชื่อว่าจะทำให้ลูกค้าที่เคยใช้บริการกับธนาคาร แต่ยังไม่ได้เป็นบัญชีหลัก เปลี่ยนแนวคิดหันมาใช้บริการกับธนาคารเป็นบัญชีหลัก โดยเฉพาะกลุ่มผู้ประกอบการค้าขายรายใหญ่ การใช้เทคโนโลยีเข้ามาช่วยชำระค่าสินค้าผ่านโทรศัพท์มือถือซึ่งมีปริมาณมากในแต่ละวัน แม้วงเงินต่อรายการจะไม่มากแต่จะช่วยประหยัดต้นทุนเรื่องเวลา และค่าใช้จ่าย ไม่ต้องเสียเวลากับการสั่งจ่ายเช็ค” นายทรงพล กล่าว
ปัจจุบันลูกค้าซึ่งเป็นบริษัทขนาดใหญ่กว่า 80% ที่มียอดขายเกิน 5,000 ล้านบาท หันมาใช้ผลิตภัณฑ์การเงินผ่านช่องทางอิเล็กทรอนิกส์มากขึ้น โดยธนาคารตั้งเป้าหมายว่าภายในปีหน้าจะมีผู้ประกอบการที่ใช้รูปแบบชำระเงินผ่านช่องทางปกติ 2030% หันมาใช้ช่องทางอิเล็กทรอนิกส์ โดยไม่ต้องเดินทางไปยังสาขา
ลูกค้าที่ค้าขายตามชายแดนจะช่วยได้มาก เพราะปริมาณธุรกรรมต่อวันมาก แต่จำนวนเงินต่อรายการอาจไม่มาก โดยธนาคารตั้งเป้าจะมีผู้ใช้บริการกว่า 1,000 ราย ยอดธุรกรรมผ่านธนาคารไม่น้อยกว่า 5,000 ล้านบาท
“มีลูกค้าหลายส่วนที่ยังใช้บริการด้วยการซื้อขายแบบเงินสด ซึ่งบริการนี้ลูกค้าขนาดใหญ่เป็นคนแนะนำธนาคารว่าทำไมไม่ทำขึ้น เพราะปัจจุบันทุกคนเข้าอินเตอร์เน็ตผ่านโทรศัพท์มือถือได้อยู่แล้ว ลูกค้าก็น่าจะชำระค่าสินค้าผ่านโทรศัพท์มือถือได้ อย่างลูกค้าที่ค้าขายตามชายแดน จะช่วยได้มาก เพราะปริมาณธุรกรรมต่อวันเยอะ แต่จำนวนเงินต่อรายการอาจไม่มาก ธนาคารตั้งเป้าจะมีผู้ใช้บริการกว่า 1,000 ราย ยอดธุรกรรมผ่านธนาคารไม่น้อยกว่า 5,000 ล้านบาท” นายทรงพลกล่าว
ทั้งนี้ผลิตภัณฑ์ดังกล่าวถูกออกแบบสำหรับบัญชีที่ใช้จะเป็นบัญชีออมทรัพย์ หรือกระแสรายวันก็ได้ โดยลูกค้าต้องกำหนดหมายเลขบัญชี และจำนวนบัญชี รวมทั้งวงเงินการใช้ของแต่ละหมายเลขโทรศัพท์ จำนวนการทำรายการในแต่ละวันได้ตามความต้องการของแต่ละบริษัท และสามารถทำรายการชำระเงินลงวันที่ล่วงหน้าตามระยะเวลาเครดิตที่ได้รับ และเมื่อทำรายการเสร็จสิ้นสามารถส่งเอสเอ็มเอสแจ้งผู้รับเงิน พร้อมการส่งสรุปยอดการใช้งานในทุกสิ้นวันผ่านทางอีเมล์